Itävallassa vireillä olevan lakiehdotuksen rikkomisesta voisi saada jopa puolen miljoonan euron sakot.

Nettikeskustelujen anonymiteetti on ainainen keskustelunaihe. Fotolia/AOP

Kuten osa lienee huomannut, nettikeskustelut näyttävän toisinaan lähtevän ”hieman” lapasesta.

Tämän vuoksi Itävallan hallitus on tehnyt lakiehdotuksen, jossa edellytetään, että nettikeskusteluun osallistujan on annettava oikea nimi ja kotiosoite suurimmille sivustoille ennen keskusteluun osallistumista. Asiasta kertoo Engagdet.

Keskusteluihin osallistuttaisiin tämän jälkeen joko omalla nimellä tai nimimerkillä – mutta niin, että verkkosivun ylläpitäjät tietäisivät, kuka kirjoittaa minkäkin nimimerkin takaa.

Lakiehdotus koskisi sellaisia verkkosivuja, joilla on yli 100 000 rekisteröitynyttä käyttäjää ja joiden liikevaihto on yli puoli miljoonaa euroa vuodessa tai jos palvelu saa lehdistötukea yli 50 000 euroa vuodessa. Laki sallisi kuitenkin poikkeuksia esimerkiksi sähköisen kaupankäynnin sivustoille.

Ne yritykset eli esimerkiksi verkkopalvelut, joiden alustalla keskustelua käydään, joutuvat pahimmillaan maksamaan jopa 500 000 euron sakot, jos yritys ei keräisi keskustelijoidensa tietoja.

Mikäli EU hyväksyy lakiesityksen se voisi tulla voimaan jo ensi vuonna.

Kritiikkiä

Lakiehdotus ei ole täysin ongelmaton. Yhdeksi huolenaiheeksi on muodostunut ihmisten tietojen kerääminen: laki voisi mahdollistaa ihmisten tietojen laajan leviämisen hakkereiden kynsiin.

Lisäksi laki ei koskisi pienempiä sivustoja, joissa voi esiintyä vihapuhetta.

Itävallan sosiaalidemokraattisen puolueen SPÖ:n tiedottaja Mario Lindner kertoo Der Standard -lehdelle, että nettikeskustelujen nimettömyys ei ole ollut pitkään aikaan ongelman ydin, sillä hänen mukaansa vihapuheeseen syyllistyvät henkilöt kirjoittavat pääsääntöisesti omalla nimellään.